Broj: 711-I-830-P-89-20/21-10-19

Zagreb, 30. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Predraga Štromara, zastupnika u Hrvatskom saboru,** na 124. sjednici, održanoj 30. travnja 2021., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnika Predraga Štromara, zastupnika u Hrvatskom saboru, vezano za okolnost dodjeljivanja POS-ovih stanova sestri i šogoru dužnosnika kao i okolnost zapošljavanja ……………… u Ministarstvu graditeljstva i prostornog ređenja za vrijeme dok je dužnosnik obnašao dužnost ministra u tom ministarstvu, neće se pokrenuti, s obzirom da iz prikupljenih podataka ne proizlazi da je postupanjem ili propustom dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 9. ožujka 2020.g. zaprimilo zahtjev dužnosnika Predraga Štromara da se istraže navodi objavljeni u tiskanim novinama „7 dnevno“ pod naslovom „Afera POS- Sestra i šogor Predraga Štromara dobili dva stana u Varaždinu“ od 28. veljače 2020.g. i objavljeni na portalu „dnevno.hr“ pod naslovom „Ovo će zatresti Vladu-Sestra i šogor ministra graditeljstva Štromara dobili su dva POS-ova stana“ od 3. ožujka 2020.g. Predmetni zahtjev zaprimljen je u knjizi ulazne pošte Povjerenstva pod brojem 711-U-1255-P-89/20-01-4, povodom kojeg je otvoren predmet broj P-89/20.

Člankom 3. stavkom 1. točkom 3.,4. i 28. ZSSI-a propisano je da su zastupnici u Hrvatskom saboru, članovi Vlade Republike Hrvatske i župani dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Predrag Štromar obnašao dužnost župana Varaždinske županije u mandatu 2013.g.-2017.g. te ministra graditeljstva i prostornog uređenja i potpredsjednika Vlade Republike Hrvatske od 9. lipnja 2017.g. do 21. srpnja 2020.g., a da obnaša dužnost zastupnika u Hrvatskom saboru od 22. srpnja 2020.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika.

Slijedom navedenog, Povjerenstvo je radi stjecanja saznanja izvršilo uvid u članak objavljen dana 3. ožujka 2020.g. na portalu „dnevno.hr“. U predmetnom članku, između ostalog, navedeno je kako se *na popisu onih koji su dobili POS-ove stanove u Varaždinu iz svibnja 2013.g. nalazi i …………………….. koja je sestra ministra graditeljstva i bivšeg HNS-ovog varaždinskog župana. Nadalje, navodi se kako se nekretnina koju je dobila sestra dužnosnika nalazi nedaleko od centra Varaždina u ………………………, dok je njezin suprug ………………… stan dobio u istom naselju samo drugoj ulici- …………………….., koja je paralelna s onom njegove supruge.*

Nadalje, u predmetnom članku navodi se i „…*kako se* *u Ministarstvu graditeljstva zaposlio …………………., široj javnosti poznat kada je izbila afera s Krešimirom Žunićem, vršiteljem dužnosti direktora APN-a koji je od istog APN-a kupio stan, što mu je potpisom omogućio ………. koji je u međuvremenu dao otkaz i zaposlio se u Štromarovu ministarstvu*.“

Povjerenstvo je zatražilo od Ministarstva prostornog uređenja, graditeljstva i državne imovine ( u daljnjem tekstu Ministarstvo) podatke jesu li u bilo kojem razdoblju od 2013.g. do danas ……………………………… i …………………… sudjelovali u programu društveno poticane stanogradnje (POS), odnosno jesu li isti postali vlasnici stanova/kuća temeljem navedenog programa, ukoliko jesu, koliko je kandidata bilo prijavljeno na navedeni natječaj te koliko je od prijavljenih kandidata imalo pravo prvenstva, jesu li …………………………… i ………………………… bili kandidati s pravom prvenstva i ukoliko jesu temeljem kojeg kriterija, koje nekretnine su kupili u sklopu POS programa, tko odabire kandidate na listi prvenstva, na koji način Ministarstvo prostornog uređenja, graditeljstva i državne imovine sudjeluje u postupku dodjele POS-ovih stanova prijavljenim kandidatima kao i je li u naslovljenom Ministarstvu zaposlen ……………….., ukoliko jest, od kada i na kojim poslovima, je li zasnivanju radnog odnosa sa gospodinom …………….. prethodio natječaj te ukoliko jest, gdje je objavljen i koliko se kandidata prijavilo te ukoliko nije postojala obveza raspisivanja natječaja, na koji je način zasnovan radni odnos, odnosno na koji je način ………………….. iskazao namjeru za zapošljavanjem i je li zaposlen na nečiji prijedlog ili preporuku i čiju.

Ministarstvo je dana 4. listopada 2020.g. odgovorilo na traženje Povjerenstva dopisom KLASA: 023-01/20-01/83, URBROJ: 531-01-20-4 u kojem se navodi da je Ministarstvo prostornoga uređenja, graditeljstva i državne imovine zatražilo od Agencije za pravni promet i posredovanje nekretninama (APN) dostavu očitovanja i dostavu dokumentacije o eventualnom sudjelovanju …………………………. i ……………………. u programu društveno poticane stanogradnje (POS), u periodu od 2013. godine do danas te je APN na navedeno traženje odgovorio navodeći da APN ne raspolaže traženim informacijama u odnosu na navedene fizičke osobe, obzirom da na području Grada Varaždina kao javna ustanova sukladno odredbi članka l0.a Zakona o društveno poticanoj stanogradnji („Narodne novine“ broj: 109/01., 82/04., 76/07., 38/09., 86/12., 7/13., 26/15., 57/18., 66/19., dalje: Zakon) posluje Javna ustanova „Gradski stanovi, osnovana Odlukom o osnivanju Gradskog vijeća Grada Varaždina od 03. rujna 2004. godine. Nadalje, APN navodi i da Javna ustanova „Gradski stanovi“ na području svoje jedinice lokalne samouprave obavlja poslove iz članka 9. Zakona, odnosno nositelj je investitorskih poslova u vezi s izgradnjom, najmom i prodajom stanova te sukladno navedenom vodi evidencije o Listama reda prvenstva te podacima o kupcima stanovima kojih je investitor te ste se u svrhu pribavljanja zatraženih podataka slobodni obratiti Javnoj ustanovi „Gradski stanovi“. Ministarstvo je u prilogu dostavilo i presliku odgovora APNA-a.

Nadalje, Ministarstvo navodi kako ne sudjeluje u samom postupku dodjele POS-ovih stanova prijavljenim kandidatima već je sustavno organizirana stanogradnja poticana javnim sredstvima određena je Zakonom o društveno poticanoj stanogradnji („Narodne novine“ broj 109/01, 82/04, 76/07, 38/09, 86/12, 07/13, 26/15, 57/18 i 66/19). Nadalje, navodi se da su nositelji investitorskih poslova u vezi s izgradnjom, najmom i prodajom stanova su APN i javne ustanove te oni kao investitor, u skladu s predvidivim javnim sredstvima i stambenim potrebama planira izgradnju stanova te uz prethodnu suglasnost ministra nadležnog za graditeljstvo utvrđuje provedbeni program društveno poticane stanogradnje. Nadalje, navodi se da APN u obavljanju poslova u vezi s izgradnjom, najmom i prodajom stanova posluje u svoje ime, a za račun Republike Hrvatske. Jedinica lokalne samouprave može osnovati javnu ustanovu za obavljanje navedenih poslova. Javne ustanove posluju prema zakonu kojim se uređuju ustanove i to u svoje ime, a za račun jedinica lokalne samouprave te su osnovane su sljedeće javne ustanove Javna ustanova „Gradski stanovi“ Varaždin, Agencija za društveno poticanu stanogradnju Grada Rijeke, Agencija za društveno poticanu stanogradnju Grada Dubrovnika i Agencija za društveno poticanu stanogradnju Grada Koprivnice.

U odnosu na zapošljavanje ……………… navodi se da je ……………….. zaposlen u Ministarstvu prostornoga uređenja, graditeljstva i državne imovine, od dana 7. siječnja 2020. godine (tada Ministarstvo graditeljstva i prostornoga uređenja), na poslovima višeg stručnog savjetnika u Službi za razvoj alfanumeričkih aplikacija, Sektor za razvoj informacijskog sustava prostornog uređenja, Uprava za nadzor, razvoj informacijskog sustava prostornog uređenja i postupanje s nezakonito izgrađenom infrastrukturom te da je zasnivanju radnog odnosa prethodio Javni natječaj KLASA: 112-07/19- 01/13, URBROJ: 531-03-1-1-1-19-1 od 04. listopada 2019. godine, za prijam u državnu službu na neodređeno vrijeme, objavljen u „Narodnim novinama“ broj 96. od 09. listopada 2019., na web stranici Ministarstva graditeljstva i prostornoga uređenja od 09. listopada 2019., na web stranici Ministarstva uprave od 10. listopada 2019. i u Biltenu Hrvatskog zavoda za zapošljavanje, Regionalni ured Zagreb, broj 194 od 09. listopada 2019. Nadalje, navodi se da se za radno mjesto višeg stručnog savjetnika u Službi za razvoj alfanumeričkih aplikacija, Sektor za razvoj informacijskog sustava prostornog uređenja, Uprava za nadzor, razvoj informacijskog sustava prostornog uređenja i postupanje s nezakonito izgrađenom infrastrukturom, red.br. 237., na koje je imenovani primljen, prijavilo ukupno 14 kandidata, od kojih je 11 kandidata ispunjavalo uvjete, a 3 kandidata nisu ispunjavala uvjete. Svi kandidati koji su ispunjavali uvjete pozvani su na testiranje (poziv objavljen na web stranici Ministarstva graditeljstva i prostornoga uređenja dana 05. studenoga 2019.) održano dana 11. studenoga 2019. godine. Od svih pozvanih kandidata, testiranju je pristupio samo ……………….. koji je zadovoljio u prvoj i drugoj fazi testiranja, kao i na intervjuu. Nadalje, navodi se da je temeljem rezultata testiranja i intervjua, ministar graditeljstva i prostornoga uređenja donio je rješenje o prijmu u državnu službu ……………. na radno mjesto višeg stručnog savjetnika u Službi za razvoj alfanumeričkih aplikacija, Sektor za razvoj informacijskog sustava prostornog uređenja, Uprava za nadzor, razvoj informacijskog sustava prostornog uređenja i postupanje s nezakonito izgrađenom infrastrukturom, objavljeno na web stranici Ministarstva graditeljstva i prostornoga uređenja i web stranici Ministarstva uprave dana 28. studenoga 2019. godine. Natječajna dokumentacija provedenog postupka dostavljena je u prilogu dopisa.

Povjerenstvo je temeljem odgovora APN zatražilo podatke o tome jesu li ………………………….. i ……………………….. sudjelovali u programu društveno poticane stanogradnje (POS), u periodu od 2013. godine do danas te ukoliko jesu temeljem kojeg kriterija su isti izabrani.

Javna ustanova „Gradski stanovi“ Varaždin odgovorilo je na traženje Povjerenstva dana 8. listopada 2020.g. dopisom KLASA: 370-05/20-01/2, URBROJ:2186-98/01-20-2 navodeći da ……………………….. i ………………….. nisu u razdoblju od 2013. godine do danas sudjelovali u programu društveno poticane stanogradnje (POS) na području Grada Varaždina te u navedenom razdoblju nisu postali vlasnici stanova/kuća temeljem navedenog programa. Međutim, da su ………………………. i ………………….. kupili, svaki po jedan stan i po jednu garažu po programu društveno poticane stanogradnje, 2008. godine. Nadalje, navodi se da se ………………………… nalazila na rednom broju 120., a ……………………… na rednom broju 47. Liste reda prvenstva za kupnju stanova iz programa društveno poticane stanogradnje donesene od strane Gradskog poglavarstva Grada Varaždina dana 28. rujna 2005. godine, KLASA: 370-01/04-01/11, URBROJ: 2186/01-03-05-9 (dalje u tekstu: „Lista prvenstva"). Listu prvenstva je naprijed navedeno tijelo donijelo na temelju Javnog natječaja i prijedloga Povjerenstva za utvrđivanje Liste reda prvenstva za kupnju stanova iz Programa društveno poticane stanogradnje. Presliku Liste prvenstva dostavljamo u prilogu ovog dopisa. Kriteriji po kojima su gospođa i gospodin …………… bili rangirani na Listi prvenstva, kao i ukupan broj bodova koje su isti ostvarili, vidljivi su iz same Liste prvenstva. Nadalje, navodi se da je …………………….. sklopila kao kupac s javnom ustanovom Gradski stanovi kao prodavateljem, dana 17. ožujka 2008. godine Ugovor o kupoprodaji stana broj: U-L1-D2-S19/2008, za predmet kupoprodaje: stan oznake S19, etaža 19 odnosno suvlasnički dio pod rednim brojem 19, koji iznosi 350/10000 dijela k.č.br. ………….., k.o. …………….. (u osnivanju). Istog dana, sklopila je s javnom ustanovom Gradski stanovi i Ugovor o kupoprodaji garaže broj: U-Ll- D2-G4/2008, za predmet kupoprodaje: garaže oznake G4, etaža 29, odnosno suvlasnički dio pod rednim brojem 29 koji iznosi 64/10000 dijela k.č.br. ………….., k.o. ……………. (u osnivanju). Navedene ugovori dostavljeni su u prilogu dopisa. Nadalje, navodi se da je ……………………….. sklopio kao kupac s javnom ustanovom Gradski stanovi kao prodavateljem, dana 17. ožujka 2008. godine Ugovor o kupoprodaji stana broj: U-L1-D1-S4/2008, za predmet kupoprodaje: stan oznake S4, etaža 4, odnosno suvlasnički dio pod rednim brojem 4, koji iznosi 350/10000 dijela k.č.br. …………….., k.o. ………………. (u osnivanju). Istog dana je sklopio s javnom ustanovom Gradski stanovi i Ugovor o kupoprodaji garaže broj: U-L1-E2- G2/2008, za predmet kupoprodaje: garaže oznake G2, etaža 48, odnosno suvlasnički dio pod rednim brojem 48 koji iznosi 27/10000 dijela k.č.br. …………….., k.o. …………….. Navedeni ugovori također su dostavljeni u prilogu dopisa. Zaključno, navodi se da je kandidate na Listi prvenstva utvrdilo Gradsko poglavarstvo Grada Varaždina na temelju Javnog natječaja i prijedloga Povjerenstva za utvrđivanje Liste reda prvenstva za kupnju stanova iz Programa društveno poticane stanogradnje.

Povjerenstvo je od Općinskog suda u Varaždinu, Zemljišnoknjižnog odjela zatražilo podatke o svim nekretninama evidentiranim na ime ……………………….. i …………………….. te je od suda zaprimio izvatke iz zemljišnih knjiga te iz istih ne proizlazi da su ……………………….. i …………………….. od 2013.g. nadalje postali vlasnici ili suvlasnici nekretnina putem programa društveno poticajne stanogradnje na području Grada Vraždina.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik.

Člankom 56. stavkom 3. ZSSI-a propisano je da postupci koji su pred Povjerenstvom započeti prije stupanja na snagu ZSSI-a, dovršit će se prema odredbama Zakona o sprječavanju sukoba interesa u obnašanju javnih dužnosti (»Narodne novine«, br. 163/03., 94/04., 48/05., 141/06., 60/08., 38/09. i 92/10.).

Povjerenstvo ističe kako je iz dostavljene dokumentacije razvidno da sestra i šogor dužnosnika nisu sudjelovali u programu društveno poticajne stanogradnje u 2013.g. niti kasnije tijekom mandata dužnosnika, već su isti sudjelovali u predmetnom programu 2008.g. Iz dostavljene dokumentacije također je razvidno da su isti na Listi reda prvenstva za kupnju stanova iz programa društveno poticajne stanogradnje bodovani temeljem kriterija kojim su bodovani i ostali kandidati.

Osim toga, Povjerenstvo ističe i kako s obzirom da su predmetni ugovori o kupoprodaji nekretnina sklopljeni 2008.g., dakle prije stupanja na snagu ZSSI-a, Povjerenstvo ne može propitivati je li određeno ponašanje dužnosnika koje se dogodilo prije stupanja na snagu ZSSI-a ( 10. ožujka 2011.g.) protivno odredbama ZSSI-a. Ujedno, Povjerenstvo nije nadležno niti pokrenuti postupak u kojem bi svojom odlukom utvrđivalo je li određeno postupanje dužnosnika bilo protivno odredbama prethodno važećeg Zakona o sprječavanju sukoba interesa u obnašanju javnih dužnosti („Narodne novine“, broj 163/03, 94/04, 48/05., 141/06., 60/08., 38/09. i 92/10.)

U odnosu na zapošljavanje ……………….. u Ministarstvu Povjerenstvo nije utvrdilo interesnu povezanost između ………………… i dužnosnika …………………………. Naime, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana. Isto tako, Povjerenstvo je iz dostavljene dokumentacije utvrdilo da je isti zaposlen po provedenom javnom natječaju.

Slijedom svega navedenog, donesena je odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Predrag Štromar, elektronička dostava
2. Objava na internetskoj stranici Povjerenstva
3. Pismohrana